جوزيف كالييا

جوزيف كالييا (بالنݣليزية: Joseph Calleia؛ سميتو ديال بصح جوزيف اليكساندر سيزر هيرسطال ڤينسينت كاليجا، تزاد ف 4 غشت 1897 و مات ف 31 اكتوبر 1975) كان ممثل و مغني مالطي-ميريكاني. خدم ف المسرح، السينيما، الراديو و التلفازة. بعدما خدم ف السرڨيس ديال النقل البريطاني (British Transport Service) ف لوقيتة ديال لحرب العالمية اللولة، سافر للميريكان و بدا لكاريير ديالو ف المسرح. ف اللول خدم ف الكوميديا الموسيقية، ولكن من بعد داز لمسرحيات برودواي الاصلية بحال "برودواي" (1926)، "الصفحة اللولة" (1928)، "الميل اللخر" (1930)، و"لوطيل لكبير" (1930). كالييا تشهر بزاف ب مسرحية "المعجزة الصغيرة" (1934)، لي كانت اول دور كبير ديالو كشخصية شريرة، و دارت معاه كونطرا شركة ميطرو ڭولدوين ماير. كالييا برع ف الادوار ديال الشرير ف الافلام ديال هوليوود، ولكن حارب باش مايبقاش محصور غير ف هاد النوع ديال الادوار، و قدم مجموعة ديال الشخصيات الغامضة لي فيها شوية ديال الفكاهة ف افلام بحال "الجزاير" (1938)، "خمسة رجعو" (1939)، "الولد الذهبي" (1939)، "الساروت الزاجي" (1942)، و"ڭيلدا" (1946). ف لوقيتة ديال لحرب العالمية الجاوجة، كالييا كان كيقود المنظمة ديال "اغاثة مالطا ف الحرب" (Malta War Relief) ف ميريكان، و دار جولات مع USO و "لجنة هوليوود للنصر" (Hollywood Victory Committee). من بعد الحرب، بقا خدام بشكل منتاظم ف السينما و التلفازة، و لعب دور البطولة ف العرض اللول ف لندن عام 1948 للمسرحية ديال ارثر ميلر لي ربحات جايزة طوني، "كلهم ولادي". الاداء ديال كالييا ف الفيلم ديال اورسن ويلز "لمسة ديال الشر" (1958) كيتعتبر من احسن الادوار ف لكاريير الفنية ديالو. صغرو. جوزيف اليكساندر سيزر هيرسطال ڤينسينت كالييا تزاد ف 4 غوشت 1897، ف نوطابيلي (لي دابا سميتها مدينة)، ف المنطقة الادارية ديال سقاية، ف مستعمرة مالطا. والديه هوما پاسكوالي واليونور كاليجا؛ باه كان مهندس معماري. كالييا قرا ف كوليج سانت جوليان و سانت الويسيوس. فاش كانت عندو 12 عام، خدّم الجنيه الاسترليني لي تعطا ليه ف لكريسماس باش يشري جوج دزينات ديال الهارمونيكات، و نظم فرقة محلية لي العروض ديالها دغيا ولات كدخل 100 جنيه استرليني ف السيمانة. باه صيفطو ل لندن باش يقرا الهندسة، ولكن كالييا خدم صوتو الزوين ك تينور ف قاعات الموسيقى (music halls)، كيغني اغاني شعبية ديال المرتفعات السكوتلاندية باللبسة التقليدية (الكيلت). خدم بسمية جوزيف سپورين، على كنية مو حيتاش باه ماكانش موافق. ف 1914، كالييا لتاحق بالخدمة ديال النقل البريطانية. من بعدما ضار ف لعالم ل مدة عامين و نص، لبابور ديالو تضربات ب طورپيد ف القنال النڭليزي. بقا ف السبيطار تلت شهور، و توشح ب ميدالية ديال الحملة وتسرح بشرف. سافر لميريكان ف 1917. كان شومور، غنا للصليب الاحمر و القوات المسلحة، و تطوع ف لفيلق لميريكاني د الطنوڭا. كالييا بدا لكاريير المسرحية ديالو ف نهار الهدنة. من بعد الحرب العالمية اللولة، كان عندو نجاح محدود ف لڤودڤيل "Vaudeville". كان كيعيش من الخدمة ديال تسخين الفران ف واحد المحل تجاري كبير، و كان خدّام ف الليل كيغسل و كيصلح طراموايات ديال مدينة نيويورك. ف النهار، كان كيضور على مكاتب الحجز المسرحي. لوكالة ديال هنري و. ساڤاج صيفطات كالييا ل دينڤر، فين دار اول عرض مسرحي ديالو كيغني ف الكورال ديال الكوميديا الموسيقية ديال جيروم كيرن "كون قلبك كبير". الموسم لي موراه، كان عندو دور صغير ف مسرحية "پييترو" (1920)، لي كانت من بطولة اوتيس سكينر و دارت ستة سيمانات ف برودواي و 40 سيمانة ك جولة. كالييا كان كيكمل الصالير ديالو بالخدمة كمساعد مدير خشبة المسرح و كيصلح الصنادق بـ 3 دولار للواحد. اول دور د كالييا فيه الهضرة ف المسرح كان ف "الجناح المكسور" (1920)، كوميديا ديال برودواي شارك فيها جورج ابوت و لويس وُلهايم. كان كيعوض ڭاع الادوار و طلع ف دور فلاح مكسيكي كيعزف على الݣيطار و كيغني اغنية سميتها "اديلاي". كالييا لحن الاغنية، و طلب من ابوت يكتب ليها الكلمات؛ الاغنية تنشرات و من بعد جابت لكل واحد فيهوم حقوق تاليف وصلات حتال 2000 دولار ف العام. "الجناح المكسور" كانت ناجحة بزاف، و من بعد العرض ديال المسرحية ف نيويورك، كالييا و ثورستون هول شاركو ف لانتاج ف لندن. من بعد ربع شهور، العرض سالا، و كالييا مشا ل مالطا، فين تصالح هو و باه. ب طلب من باه، بدا كيخدم الكنية ديالو الحقيقية، و ولا كيتشهر بسمية جوزيف سپورين-كالييا. ف 14 فبراير 1925، كالييا دار اول حفل موسيقي ديالو ف "قاعة المدينة" ف نيويورك، مع عازف الپيانو فيرديناند ݣرينوالد. "تبين بلي عندو صوت عالي زوين، خدمو ب مهارة كبيرة ف الاغاني الطاليانية، " كتب ناقد الموسيقى ديال "نيويورك تايمز" اولين داونز، "من بينها اغنية رودولفو من "لا بوهيم" ديال پوتشيني و اغاني خرة من "ال تروڤاتوري" و "ريݣوليتو" ديال ڤيردي. " ف حفلة ف قاعة ستاينواي ف نيويورك ف 21 فبراير 1926، كالييا "بين على صوت زوين و جذاب" ف برنامج فيه اعمال ديال سكارلاتي، پايزييلو، شومان، ݣونو، و ليونكاڤالو، و جوج د الالحان ديالو. كالييا تخاد ف دور السفير الصبليوني ف الانتاج ديال برودواي لمسرحية "الاميرة فلاڤيا" (1925)، لي هي اداپطاسيون موسيقية ديال سيڭموند رومبرڭ ل رواية "لمحابسي د زيندا". بينما كان كيتسنا الانتاج الضخم يوجد، كان كيبيع الپيانوات ب واحد النجاح كبير ل درجة بلي مول المحال عرض عليه محال ديالو يلا بقا خدّام معاه. لكاريير د لمسرح. ف 1926، كالييا خدا اول دور مسرحي بارز ليه، ف المسرحية الناجحة بزاف ديال جورج ابوت و فيليپ دانينڭ "برودواي". لعب دور سرباي كيمشي بشوية و كيخششخ ب الفلوس ف الميلودراما لي الناقد ديال "نيويورك تايمز" بروكس اتكينسون سماها من بعد "سيكلوراما صاخبة و مزاحمة ديال حياة الكواليس [لي] بقات معلمة ف لمسرح لميريكاني. " كالييا خدم تا ك مدير خشبة للفرقة، ل صالح المنتج جيد هاريس، و شرف على جوايه 10 د لانتاجات لمعاودة ديال "برودواي" ف ميريكان و على برّا. تبعوها سلسلة ديال العروض المشهود ليها ب النجاح ف مسرحيات برودواي الناجحة، بحال دور صحافي مهمل ف "الصفحة اللولة" (1928)، و دور قتّال مدان ف "[الميل اللخر" (1930)، و دور الشيفور الغامض ف "لوطيل لكبير" (1930). كالييا ولا نجم مع "المعجزة الصغيرة" (1934)، مسرحية ديال برودواي لي وصفتها "النيويوركر" بلي راها "ميلودراما مُرضية بزاف مع جوزيف سپورين-كالييا ك الطف قتّال شفتيه ف حياتك. " "ممثل واعر بالجهد—جوزيف كالييا"، قال اورسن ويلز، لي خرّج و مثل مع كالييا ف "لمسة ديال الشر" (1958):«»فاش ختار شرير العام ف المسرح لعام 1934، الكاتب الصحفي المشهور پول هاريسون ديال نيوزپايپر انترپرايز اسوسييشن ختار "جوزيف سپورين-كالييا، لي الدور ديالو ك راجل عصابات ف "المعجزة الصغيرة" قدم واحد من اروع العروض ف برودواي. " لكاريير د السينيما. كالييا كان عندو اول دور حقيقي ديال شرير ف "المعجزة الصغيرة"، و النجاح ديالو ف المسرح هو السبب لي خلاه ينتاقل ل هوليوود. الكونطرا ديال كالييا مع ميترو ڭولدوين ماير كانت كتسمح ليه ب عطلة ديال ست شهور ف العام، باش يكمل خدمتو ف المسرح. ماكانش جديد فالسينما—كان دار تلاتة افلام طويلة ف الساحل الشرقي—ولكن فاش MGM دارت معاه كونطرا، روجو ل اول فيلم ليه، "البطل الشعبي نمرة 1" (1935)، على انه اول ظهور ليه فالشاشة. الاداء ديال كالييا كقناص كان من بين افضل 10 اداءات رجالية فالعام حسب ناقد السينما ديال "نيويورك تايمز" اندريه سينوالد. كالييا برع ف دور الشرير ف الافلام، ولكن بغا يدير شخصيات فيها شوية ديال التعاطف. "بغيت نبعد على ادوار الشرير لحرفية"، قال ف واحد المقابلة ف 1936. "ولكن ماعنديش رغبة نكون بطل. كيعجبوني الادوار لي كاناخد فيها شوية د التصرفيق. كيكون محفز كتر تلعب شخصية ماشي كلها حاجة وحدة—ماشي كلها خايبة و ماشي كلها مزيانة. " خلق سلسلة ديال الشخصيات الغامضة لي فيها لمسة ديال الفكاهة ف افلام بحال "الجزاير" (1938)، "خمسة رجعو" (1939)، "الولد الذهبي" (1939)، "المفتاح الزاجي" (1942) و "جيلدا" (1946). ف يونيو 1935، تّعلن بلي كالييا غادي يلعب دور البطولة ك خواكين مورييت ف فيلم "انا خواكين" (لي تسمّا من بعد "روبن هود ال دورادو")، فيلم كان هو لي كتب السيناريو ديالو. MGM بدلاتو ب وارنر باكستر، ظاهريًا حيتاش كالييا كان كبير ف لعمر، واخا باكستر كان كبر منو ب ست سنين. كالييا لعب دور البطولة ف فيلم "راجل الشعب" (1937)، دراما سياسية على محامي شاب كيحارب شلاهبيا د الشركات. كالييا بقا كيحارب الصورة النمطية، و رفض ادوار شريرة مربحة باش يطور شخصيات اكثر تعقيدا. الاداء ديالو ك مفتش د لبوليس سليمان ف فيلم والتر وانجر "الجزاير" (1938) تعترف بيه المجلس الوطني للمراجعة. فاش خدم مع المخرج جون فارو ف شركة ار كيي ؤ بيكتشرز عام 1939، قدم دراسة شخصية واعرة ك انارشي محكوم عليه ب لاعدام ف فيلم "خمسة رجعو"، و فرايلي بطل ف فيلم "اعتراف كامل". تّعلن بلي كالييا غادي يلعب دور الاب داميان ف فيلم لشركة RKO من كتابة و اخراج فارو، ولكن المشروع ماتحققش. كالييا ولا مواطن ميريكاني مجنس ف نونبر 1941. خلال الحرب العالمية التانية، كالييا كان كيقود منظمة "اغاثة مالطا ف الحرب" (Malta War Relief) ف ميريكان. الدار لي تزاد فيها تهدّمات ف 1942؛ عائلتو لجات ل مقابر قديمة تحت الارض خلال القصف الجوي لمستامر تقريبا ل مالطا من عند دول المحور لي دام كتر من عامين. تحت رعاية قسم الافلام ديال عروض معسكرات USO، دار عروض شخصية ف منشات عسكرية ميريكانية ف 1943. قبل تا دعوة من "لجنة هوليوود للنصر" باش يدير جولة ف المعسكرات العسكرية ف شمال افريقيا، خصوصا حيتاش المسار المبدئي كان فيه مالطا. ف السفرة لي طولها، كالييا و الفرقة الصغيرة ديالو متعو افراد الخدمة ف ناتال، دكار، على طول الساحل حتال الدار البيضا و عبر تونس، من بعد مشاو ل مالطا، لي كالييا مازارهاش من 1922. قدمو جوج عروض ف اليوم و زارو ڭاع السبيطارات ف كل محطة؛ و قدمو ست عروض ف مالطا ك جزء من برنامج التبادل بين وحدات الترفيه الميريكانية و البريطانية. بالاضافة ل خدمتو لمستامرة ف الافلام ل مدة 20 عام اخرى، كالييا لعب دور البطولة تا ف العرض اللول ف لندن عام 1948 ديال مسرحية ارثر ميلر لي ربحات جايزة طوني، "كلهم ولادي"، و لقى اشادة نقدية ب الاجماع. الاداء ديالو ف فيلم "لمسة ديال الشر" (1958)—ف دور پيت مينزيز، الشريك القديم ديال لكوماندان د لبوليس الفاسد هانك كوينلان (اورسن ويلز)—كيتعتابر من احسن لادوار ف مسيرتو الفنية. "ماشي نادر ف افلام ويلز باش ممثل واحد يخرج على الاطار العام للفيلم باش يجسد حقيقة انسانية خالصة، " كتب كاتب سيرة ويلز سايمون كالو. "ف "لمسة ديال الشر" كاينين جوج ممثلين كيديرو هادشي—ديتريش و جوزيف كالييا، لي كيلعب دور مينزيز، زميل كوينلان المخدوع. ملامح كالييا المعذبة كتظهر بشكل متزايد ف الشاشة كلما تكشفات ليه الحقيقة ديال كوينلان، مع العلم بلي خاصو يخونو. … الحياة الداخلية الغنية ديال كالييا كترمي سحر متزايد على الفيلم و هو كيوصل للذروة ديالو، و كتجيب للحياة بشكل شخصي واضح موضوع ويلز الابدي: الخيانة. " اللخر د حياتو. كالييا تقاعد ف 1963 و مشا ل سليما، مالطا. مراتو، اليونور ڤاسالو كالييا، لي تزوجها ف 1929، ماتت تما ف 1967. كالييا مات ف 31 اكتوبر 1975، و عمرو 78 عام، ف سانت جوليانز. لورت. كالييا تكرم بعد وفاتو من عند السلطة د لبوسطة المالطية ب مجموعة ديال جوج د التنابر تذكارية تصدرات ف 1997. ف 2005، تمثال نصي د كالييا نحتو انطون اڭيوس تحط ف لموضع فين تزاد ف مالطا ب مبادرة من ايمان بونيتشي لي كان عمرو ديك الساعة 15 عام. الدار لي ف زنقة مرابط، سانت جوليانز فين عاش كالييا من بعد 1963 تهدّمات ف شتنبر 2023.